Ét point og så heller ikke mere. Det er hvad AaB kan tage med sig fra aftenens Superligakamp mod Randers på udebane. Det var 90 minutters fodbold uden dramatik, uden flot spil, stort set uden chancer og helt uden mål. En kamp der ikke kunne få andet resultat end 0-0. Og det fik den så. Hvis man SKAL udpege en vinder af kampen ved at se på præstationerne på banen, vinder Randers med et mulehår. De kom frem til en smule offensivt, men de svage afslutninger, de fik sendt afsted mod AaB-målet pillede Nicolai Larsen med lethed. - Vi kommer ikke frem til noget som helst og spiller en forfærdelig kamp offensivt, men jeg synes heller ikke Randers har nogen kæmpe chancer. De har nogle tilfældigheder i feltet til sidst, men det er også det, siger Thomas Enevoldsen efter kampen. Hvad tager I med jer fra den her kamp? - Vi tager pointet og holder Randers et godt stykke under os. Vi ender (efter denne runde red.) over Brøndby og det er også vigtigt inden vi skal møde dem på søndag. Pokalfinalen mellem FCK og AGF vinder FCK sandsynligvis og så giver fjerdepladsen også en plads i europæisk fodbold, og den er værd at gå efter. AaB-anfører Rasmus Würtz var ligesom Thomas Enevoldsen ikke imponeret over AaB-holdets spil. - Jeg synes ikke indsatsen var dårlig, men kvaliteten manglede - specielt på den sidste tredjedel. I første halvleg synes jeg, vi har masser af boldbesiddelse og får den spillet rundt om Randers-spillerne. Så mangler vi selvfølgelig den sidste skarphed og de sidste ideer til at blive farlige. Vi producerer jo ingenting i den her kamp, og når man ikke gør det, er det okay at vi holdet nullet i den anden ende og får et point med herfra.

Referat:
Mål var der slet ingen af og chancerne kunne tælles på en hånd da AaB mandag aften mødte Randers på udebane.